মঞ্চের অপর তথা আদি ফর্ম যাত্রাতেও সমান উৎসাহী দুলাল। কনক ভট্টাচার্যের উদ্যোগে চৈতন্য অপেরার 'সংসারের খেলাঘর' পালাতেও অভিনয় করতে চলেছেন তিনি। যাত্রায় অভিনয় প্রসঙ্গে এই প্রবীণ মঞ্চশিল্পী বলেন, 'যাত্রায় আমি আগেও কাজ করেছি। আমার অভিনীত একাধিক পালা একশো রজনী পার করেছে। আমি যে এই বাংলায় কতখানি জনপ্রিয়, তা যাত্রায় অভিনয় না করলে জানতেই পারতাম না হয়তো। ভীষণ আনন্দ পাই যখন দেখি রাত জেগে, বাড়ি থেকে আনা চাটাই বিছিয়ে ধানক্ষেতের উপর মানুষ বসে দেখছেন। শীতে চাদর মুড়িয়ে মানুষ বসে আছেন, বাচ্চাকে দুধ খাওয়াতে খাওয়াতে মহিলা বসে আছেন। নাটকে বুঝতে পারি সাতশো-হাজার মানুষের সামনে অভিনয় করছি, আর পালার মাঠে দেখতে পাই হাজার হাজার মাথা। এর স্বাদই আলাদা!'